**Pohjoismainen vastarintaliike**, ruots. *Nordiska motståndsrörelsen*,
norj. *Nordiske motstandsbevegelsen*, tansk. *Den nordiske modstandsbevægelse*, isl. *Norræna mótstöðuhreyfingin*, epävirallinen lyhenne **PVL**) on avoimen rasistinen, homofobinen, ulkomaalaisvastainen, skandinavistinen ja antisemitistinen uusnatsijärjestö. Järjestön Suomen, Ruotsin, Tanskan ja Norjan osastot toimivat yhteistyössä. Yhdessä nämä järjestöt muodostavat Pohjois­maisen vasta­rinta­liikkeen.

Suomessa yhdistys on virallisesti lakkautettu vuonna 2018, mutta sen uskotaan jatkavan yhä toimintaansa uudella nimellä. Yhdistys on hyökännyt mm. maahanmuuttajia ja seksuaalivähemmistöjä vastaan aseellisesti ja on vastuussa ainakin kolmesta murhasta. Sitä on ehdotettu lisättäväksi kansainväliselle terroristijärjestöjen listalle.

Liikkeen ideologia
------------------

Pohjoismainen vastarintaliike kannattaa valkoista ylivaltaa, kansallissosialismia ja pohjoismaisen valtion perustamista. Perustettavan valtion hallintomuoto olisi tasavalta. Järjestön mukaan tulevan valtion olisi toimittava sopusoinnussa luonnon kanssa, ja järjestö julkaisi usein artikkeleita koskien luontoa ja luonnonmukaisesti tuotettua ravintoa. Liike vastustaa monikulttuurisuutta, islamia, maahanmuuttoa, rotujen sekoittumista, huumeita, homoseksuaalisuutta, Euroopan unionin jäsenyyttä ja sionismia. Liike peri Adolf Hitleriltä aatteen "juutalaiskapitalistista" järjestelmää vastaan. Liikkeen mukaan sen tavoitteena on edistää vapaiden kansojen maailmaa, jossa rodut*selvennä* eläisivät toisistaan erillään kyeten silti yhteistyöhön.

Liikkeen mukaan lakia pitää noudattaa, mutta lopulta kuitenkin tarvitaan aseellista väkivaltaa. Pohjoismainen vastarintaliike ei omien sanojensa mukaan uskonut aseettomaan vastarintaan. Järjestön edustaja totesi haastattelussaan vuonna 2016: "Vastarintaliike ei ole pasifistinen. Olemme tietoisia siitä, että voimme voittaa vain fyysisen taistelun kautta."

Pohjoismaisen vastarintaliikkeen mukaan yhteiskunnan tuli olla Ruotsia 1500-luvulla hallinneen Kustaa Vaasan aikakauden kaltainen.

Historia
--------

Vuonna 1991 Ruotsin uusnatsit yhdistyivät Valkoiseksi Arjalaiseksi Vastarintaliikkeeksi (ruots. *Vitt Ariskt Motstånd*). Se oli tunnettu hyökkäyksistään seksuaalivähemmistöjä ja maahanmuuttajia vastaan sekä toiminnan rahoittamisesta pankkiryöstöillä. Valkoinen Arjalainen Vastarintaliike hajosi vuonna 1995 useiksi vallankumouksellisiksi ryhmittymiksi ja maltillisempaan poliittiseen siipeen Ruotsidemokraatteihin. Ruotsin vastarintaliike syntyi, kun vuonna 1997 kansallismieliset uusnatsit yhdistivät voimansa tavoitteena luoda kansallissosialistinen valtio joko vaalien tai vallankumouksen kautta. Ruotsin vastarintaliikettä oli perustamassa myös Valkoisesta Arjalaisesta Vastarintaliikkeestä aiemmin erkaantuneen *Nationell Ungdom* -nuorisosiiven jäseniä, jotka alkoivat toimia Ruotsin vastarintaliikkeen nuoriso-osastona.

Ruotsin vastarintaliike laajeni Suomeen vuonna 2008 ja Norjaan vuonna 2011.

Organisaatio
------------

Järjestöä johtaa valtuusto, jossa on kaksi edustajaa kustakin jäsenmaasta. Vuonna 2018 nämä olivat Simon Lindberg, Emil Hagberg, Antti Niemi, Otto Rutanen, Haakon Forwald ja Tommy Olsen.

Osastot
-------

### Suomi

Pohjoismaisen vastarintaliikkeen mielenosoitus Helsingissä 2018.
*Pääartikkeli: Suomen vastarintaliike*
Suomalaista osastoa johti valtuusto, johon kuuluu edustaja kunkin kaupungin aktivistiryhmästä, sekä neljä erityistä vastuuhenkilöä: rekrytoinnista ja julkaisutoiminnasta vastasivat Antti Lehto ja Paavo Laitinen, aktivismista ja suomalaisavusta vastasi valtuuston puheenjohtaja Antti Niemi sekä kansainvälisistä suhteista vastasi Otto Rutanen.

Järjestö aloitti heti perustamisensa jälkeen tarrakampanjan useissa kaupungeissa. *Karjalaisen* vuonna 2010 julkaiseman uutisen mukaan järjestön aktivistit ovat liimailleet esimerkiksi teksteillä "Monikulttuurisuus on haitallista lapsillesi ja lastenlapsillesi" varustettuja tarroja, jotka muistuttivat savukerasioiden terveysvaroituksia ja julisteita myymälöiden ja rappukäytävien seiniin sekä muuntamokaappeihin ja valotolppiin lähinnä Oulun, Helsingin ja Turun seudulla jo parisen vuotta. Järjestön verkkosivuston tietomurron seurauksena lokakuussa 2011 vuoti julkisuuteen joukko sen jäsenhakemuksia. Joukossa oli perussuomalaisten kansanedustaja Juho Eerolan avustajan Ulla Pyysalon hakemus.

Järjestö muun muassa jakoi köyhille suomalaisille lapsiperheille ruokaa ja vaatteita Suomalaisapu-toimintansa kautta. Liike järjesti säännöllisesti liikunta- ja ulkoilutoimintaa, muun muassa vaellusretkiä. Liikkeen ohjeiden mukaan jäsenten tuli käyttäytyä kohteliaasti muita ihmisiä kohtaan sen tilaisuuksien aikana. Tilanne oli luonnollisesti toinen, jos vastapuoli edusti "väärää mielipidettä", kuten antifasismia. Suomen vastarintaliikkeellä oli Riimuradio-niminen nettiradio, joka tuotti ohjelmaa säännöllisesti. Yleisradio arvioi vastarintaliikkeen nettivideoita teknisesti laadukkaiksi. Yhdistys siivosi Mannerheimin patsaan ympäristöä Tampereen Leinolassa.

Suojelupoliisi arvioi vuoden 2017 lopussa, että liikkeellä oli Suomessa noin 80–85 jäsentä. Vuoden 2016 lopussa liikkeellä arvioitiin olevan lisäksi niin sanottuja tukijäseniä noin 200.

Pohjoismainen Vastarintaliike toimi Suomessa muun muassa Tampereella, Helsingissä, Turussa, Lahdessa, Oulussa, Porissa, Jyväskylässä, Pirkanmaalla ja Lappeenrannassa.

Liike järjesti vuoden 2017 itsenäisyyspäivänä Helsingissä Kohti vapautta -kulkueen, johon otti osaa poliisin arvion mukaan 450 henkeä. Poliisi otti kiinni kaksi kulkuetta häiriköinyttä henkilöä. Pohjoismaisen vastarintaliikkeen entinen johtaja Esa Henrik Holapan mukaan järjestö oli aloitteellinen 612-marssin järjestämisessä.

Keskiviikkona 25. huhtikuuta 2018 Vastarintaliike kävi Merilahden koulun edustalla pitämässä puheen koulun tilanteesta, joka sai huhtikuussa huomiota videosta, jossa näytettiin minkälaista koulussa on. Poliisi teki asiasta jälkeenpäin rikosilmoituksen kokoontumis- ja järjestysrikkomuksista.

#### Yhdistyksen lakkauttaminen

Yhdistyksen Suomen osasto lakkautettiin vuonna 2020. Korkeimman oikeuden mukaan yhdistyksen toiminta Suomessa loukkasi tai pyrki loukkaamaan perustuslaissa ja kansainvälisissä ihmisoikeussopimuksissa turvattuja perus- ja ihmisoikeuksia. Lainvastaiset toimintatavat olivat oikeuden mukaan merkittävä osa yhdistyksen toimintaa.

Pirkanmaan käräjäoikeus päätti marraskuun 2017 lopussa antamallaan tuomiolla lakkauttaa Pohjoismaisen vastarintaliikkeen Suomen osaston. Poliisihallitus vaati väliaikaista toimintakieltoa, mutta hovioikeus hylkäsi vaatimuksen.

Syyskuussa 2018 Turun hovioikeus päätti lakkauttaa Pohjoismaisen vastarintaliikkeen ja sen alueosastot sekä liikkeeseen kytkeytyvän Pohjoinen Perinne -yhdistyksen. Järjestö haki valituslupaa korkeimmasta oikeudesta. Valituslupa myönnettiin maaliskuussa 2019, mutta samalla oikeus määräsi järjestön väliaikaisesti kielletyksi ja toiminnan lopetettavaksi, kunnes valitus on käsitelty. Toimintakieltoa vaati Poliisihallitus. Toimintakiellon aikana järjestö ei saanut järjestää mielenosoituksia, eikä käyttää lippujaan ja tunnuksiaan.

Syyskuussa 2020 korkein oikeus määräsi järjestön lakkautettavaksi ja päätyi samaan ratkaisuun kuin Pirkanmaan käräjäoikeus ja Turun hovioikeus aiemmin. Korkeimman oikeuden mukaan yhdistyksen tavoitteet olivat perustuslaissa ja rikoslaissa säädettyjen yhteiskunnan perusteiden vastaisia. Oikeus myös katsoi, että yhdistyksen lainvastainen toiminta loukkasi tai pyrki loukkaamaan laissa turvattuja perus- ja ihmisoikeuksia. Päätöksen mukaan lainvastainen toiminta oli merkittävä osa yhdistyksen toimintaa.

Käräjäoikeuden päätöksen mukaan Pohjoinen perinne ry on Pohjoismaisen vastarintaliikkeen epäitsenäinen alayhdistys. Se on julkaissut Magneettimedia-lehteä, pitänyt verkkokauppaa ja kerännyt varoja Pohjoismaiselle vastarintaliikkeelle. Huhtikuussa 2018 Turun hovioikeus päätti, että Pirkanmaan käräjäoikeus oli toimivaltainen lakkauttamaan Pohjoismaiseen vastarintaliikkeeseen linkittyvän yhdistyksen.

Keskusrikospoliisi epäilee Pohjoismaisen vastarintaliikkeen jatkavan toimintaansa Suomessa Kohti Vapautta! -nimisessä liikkeessä. Jos poliisi katsoo yhdistyksen jatkavan toimintaa, sen toiminnasta voidaan määrätä sakkorangaistus yhdistyslain säännösten mukaan.

  

### Ruotsi

Ruotsin suojelupoliisin mukaan vuonna 1997 perustetun järjestön tavoite on luoda totalitaarinen valkoisten ylivaltaan perustuva valtio vallankumouksen kautta. Hierarkisesti organisoidulla järjestöllä on militantteja piirteitä, ja se on rangaissut jäseniään rikkomuksista tai järjestön ideologian vastaisista teoista. Järjestön toiminta Ruotsissa on ollut erittäin näkyvää ja myös väkivaltaista.

Vuonna 2014 liikkeeseen perustettiin parlamentaarinen siipi, jonka on tarkoitus osallistua vaaleihin. Siipeä johtaa Pär Öberg. Liike on vuoden 2017 loppupuolella ja vuoden 2018 alusta asti tiheään tahtiin kampanjoinut parlamentaarista siipeään, joka aikoo osallistua vuoden 2018 Ruotsin valtiopäivävaaleihin.

Liikkeen perustajan Klas Lundin mukaan kapitalismi tulee romahtamaan ja se on jo muuttumassa yhä epävakaammaksi mm. öljyn hupenemisen, ympäristön tuhoutumisen ja ylikansoituksen vuoksi. Kapitalistisen yhteiskunnan tilalle tulee rakentaa kansallissosialistinen yhteiskunta sopusoinnussa luonnon kanssa.

Järjestön ruotsalaisen uutissivuston Nordfrontin päätoimittaja Fredrik Vejdelandin mukaan Ruotsin oikeistohallitus ajaa uutta maailmanjärjestystä, jossa ihmiset olisivat vain kuluttajia, joilta puuttuu rotuyhteenkuuluvuus. Hänen mukaansa vasemmisto arvostelee tätä kapitalismia ja monet vasemmalla ovat sionistis-kapitalistisen sodankäynnin uhreja. 

Vuodenvaihteessa 2016–2017 järjestön kanssa tekemisissä olevia henkilöitä teki Göteborgissa kaksi pommi-iskua, joissa loukkaantui vakavasti yksi ihminen. Lisäksi yksi pommi jäi räjähtämättä. Järjestön jäseniä tuomittiin myöhemmin eri pituisiin vankeusrangaistuksiin. Pohjoismaisella vastarintaliikkeellä on myös läheiset yhteydet Venäjän äärioikeistoon. Kaksi ruotsalaista liikkeen aktivistia on käynyt omatoimisesti sotilaskoulutuksessa Venäjällä ja vastaavasti sieltä käynyt äärioikeiston henkilöitä vierailulla Ruotsissa.

Ruotsissa järjestettiin vappuna 1. toukokuuta 2018 kaksi mielenosoitusta Ludvikassa ja Bodenissa. Mielenosoituksiin arvioitiin tulevan yhteensä noin tuhat henkilöä. Bodenin mielenosoitukseen osallistui laskennan mukaan noin 100 henkilöä ja Ludvikaan 200. Göteborgissa neljä liikkeen jäsentä hyökkäsi syndikalistien vappumarssin päälle, mutta syntyneessä välikohtauksessa yksi hyökkääjistä jouduttiin kuljettamaan sairaalaan.

Heinäkuussa 2022 järjestön jäsen murhasi Almedalenin politiikkaviikolla Ruotsin kuntaliiton koordinaattorin Ing-Marie Wieselgrenin.

Lähteet
-------

1. ↑  Yksi järjestö – Pohjoismainen Vastarintaliike *vastarinta.com*.  Arkistoitu 11.4.2018. Viitattu 10.4.2018.
2. ↑  Käräjäoikeus kieltää uusnatsijärjestön toiminnan Yle Uutiset. Viitattu 30.11.2017.
3. 1 2 3 4 5  Nordic Resistance Movement (NRM) *Counter Extremism Project*. Viitattu 10.12.2020. (englanniksi)
4. ↑  Kansallissosialistinen Suomen Vastarintaliike *Kansallinen Vastarinta*.  14.12.2011.  Arkistoitu 14.10.2012. Viitattu 14.12.2011.
5. ↑  Hovioikeus lakkauttaa uusnatsistisen Pohjoismaisen Vastarintaliikkeen, Yle.fi, uutiset 28.9.2018
6. ↑  Kohti vapautta -uusnatsiliikkeen epäillään jatkavan kielletyn järjestön toimintaa – Saavatko uusnatsit marssia itsenäisyyspäivänä Helsingissä? *Helsingin Sanomat*.  13.11.2019. Viitattu 19.11.2019.
7. ↑  House Democrats Just Demanded These Neo-Nazi Groups Be Prosecuted as International Terrorists *www.vice.com*. Viitattu 10.12.2020. (englanniksi)
8. 1 2 3 4 5 6  7 asiaa, jotka sinun olisi hyvä tietää suomalaisista uusnatseista *Yle Uutiset*. Viitattu 30.11.2017.
9. ↑  Nordgren, Stefan: Målet är en nordisk stat  30.7.2010. Yle. Viitattu 19.12.2011. (ruotsiksi)
10. 1 2 3  Yle Etelä-Karjala tutustui suomalaiseen natsipropagandaan  8.6.2012. Yle. Viitattu 19.9.2016.
11. ↑  Tavoitteistamme lyhyesti *Patriootti*.  14.12.2011.  Arkistoitu 24.7.2012. Viitattu 14.12.2011.
12. ↑  Tavoitteistamme lyhyesti *vastarinta.com*.  Arkistoitu 12.4.2018. Viitattu 11.4.2018.
13. ↑  *Our Path*, s. 31. NF Forlag, 2016. ISBN 978-91-983033-7-7.
14. ↑  Mäntymaa, Eero: 7 asiaa, jotka sinun olisi hyvä tietää suomalaisista uusnatseista *Yle*.  19.9.2016. Viitattu 12.3.2018.
15. ↑  Natsijärjestön liput liehuivat Vasaloppetin maalialueella, useat ruotsalaiset tekivät ilmoituksen poliisille *Helsingin Sanomat*.  3.3.2019. Viitattu 3.3.2019.
16. ↑  Tommi Nieminen: Ruotsi oli rodunjalostuksen suurvalta 1920–30-luvuilla (digitilaajille)  25.1.2015. Helsingin Sanomat.  Arkistoitu. Viitattu 20.8.2015.
17. 1 2  Vastarintaliike *vastarinta.com*.  Arkistoitu 15.5.2018. Viitattu 14.4.2018.
18. ↑  Supo seuraa uusnatsiryhmän tarrakampanjaa *Karjalainen.fi*.  9.4.2010.  Arkistoitu 26.10.2010. Viitattu 16.12.2011.
19. ↑  Pakkari, Jani: Äärioikeiston jäsenhakemukset vuotivat nettiin *Iltalehti*.  31.10.2011.  Arkistoitu 27.12.2011. Viitattu 14.12.2011.
20. ↑  Perussuomalaisten eduskunta-avustaja haki uusnatsien jäseneksi (digitilaajille) *Hs.fi*.  1.11.2011. Sanoma.  Arkistoitu. Viitattu 14.12.2011.
21. 1 2  Uusnatsikäräjät Tampereella (digitilaajille) *Helsingin Sanomat*.  27.10.2017.  Arkistoitu 27.10.2017. Viitattu 30.11.2017.
22. ↑  Tutkija arvioi oikeudessa: Pohjoismaisella Vastarintaliikkeellä 80–85 jäsentä *Yle Uutiset*. Viitattu 1.12.2017.
23. ↑  Supon lista: Nämä 34 asiaa uhkaavat Suomen turvallisuutta *Ilta-Sanomat*.  29.11.2016. Viitattu 3.3.2017.
24. ↑  Aktivoidu *vastarinta.com*.  Arkistoitu 12.4.2018. Viitattu 11.4.2018.
25. ↑  Äärioikeisto marssi Helsingissä poliisin tiukassa valvonnassa *Savon Sanomat*. Viitattu 8.12.2017.
26. ↑  Katso suorana: Uusnatsien mielenosoitus lähtenyt liikkeelle, vastamielenosoitus melkein perillä, poliisi ottanut kiinni kaksi häirikköä *Yle Uutiset*. Viitattu 6.12.2017.
27. ↑  Kymmenen kiinniottoa mielenosoituksissa, äärioikeistolaisen 612-marssin osallistujia heiteltiin kananmunilla (digitilaajille) *Helsingin Sanomat*.  6.12.2017.  Arkistoitu. Viitattu 6.12.2017.
28. ↑  Yksi kiinniotetuista häiriköi Hakaniemestä lähtenyttä kulkuetta ja kaksi Narinkkatorilla ollutta kulkuetta, yksi haastoi riitaa sivullisen kanssa ja heitti tätä oluttölkillä, ja yhdeltä löytyi Töölössä kaasusumutin. #Helsinki #poliisi *@HelsinkiPoliisi*.  6.12.2017. Viitattu 6.12.2017.
29. ↑  Näin toimii Suomen Vastarintaliike  15.5.2016. Yle. Viitattu 16.5.2017.
30. ↑  Video: Kurkistus Helsingin Merilahden monikulttuuriseen peruskouluun *mvlehti.net*. Viitattu 25.4.2018.
31. ↑  Suorana Helsingistä: Monikulttuurista koululaitosta vastaan! *vastarinta.com*.  Arkistoitu 25.4.2018. Viitattu 25.4.2018.
32. ↑  Pietiläinen, Jari: Uusnatsien koulumielenosoituksesta rikosilmoitus *Helsingin Uutiset*. Viitattu 27.4.2018.
33. ↑  Korkein oikeus: Väkivaltainen uusnatsijärjestö PVL ei nauti sananvapauden suojaa, joten se on lakkautettava *Yle Uutiset*. Viitattu 15.10.2020.
34. ↑  Kiistää holokaustin ja haluaa rajoittaa sananvapautta *Aamulehti*.  30.11.2017.  Arkistoitu 1.12.2017. Viitattu 1.12.2017.
35. ↑  Yhdistyslain asiantuntija Vastarintaliikkeestä: "Nyt kaikki tietävät, että kohtalona voi olla lakkauttaminen" *Yle Uutiset*. Viitattu 1.12.2017.
36. ↑  Vastarintaliikkeen lakkautuspäätökseltä puuttuu vielä lainvoima *Yle Uutiset*. Viitattu 6.12.2017.
37. ↑  Hovioikeus lakkauttaa uusnatsistisen Pohjoismaisen Vastarintaliikkeen *Yle Uutiset*. Viitattu 29.9.2018.
38. ↑  Turun hovioikeus kielsi Vastarintaliikkeen *vastarinta.com*.  Arkistoitu 28.9.2018. Viitattu 29.9.2018.
39. ↑  Uusnatsijärjestö Pohjoismainen vastarintaliike hakee valituslupaa korkeimpaan oikeuteen *Yle Uutiset*. Viitattu 7.12.2018.
40. ↑  Korkein oikeus kielsi uusnatsijärjestön toiminnan Suomessa *yle.fi*.  28.3.2019. Viitattu 29.3.2019.
41. ↑  Korkein oikeus määräsi Pohjoismaisen vastarintaliikkeen lakkautettavaksi *hs.fi*.  22.9.2020. Viitattu 22.9.2020.
42. ↑  Uusnatsijärjestö Pohjoismainen vastarintaliike määrättiin lakkautettavaksi "kansanryhmiä solvaavana ja vihapuhetta levittävänä" (digitilaajille) *Helsingin Sanomat*.  30.11.2017.  Arkistoitu. Viitattu 10.12.2017.
43. ↑  Käräjäoikeus kieltää uusnatsijärjestön toiminnan *yle.fi*. Viitattu 11.4.2018.
44. ↑  Hovioikeus: Pirkanmaan käräjäoikeus sai lakkauttaa Pohjoinen Perinne ry:n *Aamulehti*.  13.4.2018.  Arkistoitu 14.4.2018. Viitattu 14.4.2018.
45. ↑  Kohti vapautta -uusnatsiliikkeen epäillään jatkavan kielletyn järjestön toimintaa *Helsingin Sanomat*.  13.11.2019. Viitattu 19.11.2019.
46. ↑  Poliisi PVL:n lakkauttamisesta: "Sitä kaikki noudattakoot" – Mitä tapahtuu, jos PVL jatkaa toimintaa? Näin poliisi vastaa 9 kysymykseen *Yle Uutiset*. Viitattu 15.10.2020.
47. ↑  Grupper inom vit makt-miljön *sakerhetspolisen.se*.  28.7.2010.  Arkistoitu 14.8.2010. Viitattu 20.12.2011. (ruotsiksi)
48. ↑  Henrik Ståhl: Svenska motståndsrörelsen: "Fler pedofiler ska hängas ut" *SVD*.  20.9.2009. Viitattu 20.12.2011. (ruotsiksi)
49. ↑  Ivar Andersen: Blodig nazistattack mot antirasistisk konsert *Stokholms Fria*.  27.8.2007. Viitattu 20.12.2011. (ruotsiksi)
50. ↑
51. ↑  Nordiska motståndsrörelsen ställer upp i riksdagsvalet *expressen.se*. Viitattu 11.4.2018. (ruotsiksi)
52. ↑  Uusnatsien PVL aikoo osallistua Ruotsin politiikan ykköstapahtumaan *Kaleva.fi*. Viitattu 11.4.2018.
53. ↑  Status quo ante eller revolution Klas Lund, 10.10.2011
54. ↑  Vilka är extremisterna?, av Fredrik Vejdeland, Nordfront, 12.12.2011
55. ↑  Nazister döms till fängelse för bombdåden i Göteborg Aftonbladet 7.7.2017.
56. ↑  Ryska fascister: Starkast band har vi med svenska nazister Aftonbladet 29.9.2017.
57. ↑  Nordic Frontier #87: Annie’s Lies, Jew Massacre and NazBol infiltration *Spreaker*.  Arkistoitu 15.11.2018. Viitattu 14.11.2018. (englanniksi)
58. ↑  Bodenissa iso Vastarintaliikkeen marssi *PT-Media*.  30.4.2018.  Arkistoitu 1.5.2018. Viitattu 30.4.2018.
59. ↑  Join our 1 May demonstrations in Ludvika and Boden *nordfront.se*. Viitattu 30.4.2018. (ruotsiksi)
60. ↑  Westin, Adam: NMR demonstrerar i Ludvika och Boden  1.5.2018. Aftonbladet. Viitattu 3.5.2018. (ruotsiksi)
61. ↑  Nazist till sjukhus efter bråk i Göteborg  1.5.2018. Aftonbladet. Viitattu 3.5.2018. (ruotsiksi)
62. ↑  Uppgifter: 33-årig nazist gripen för knivdådet i Almedalen  6.7.2022. Aftonbladet. Viitattu 26.8.2022. (ruotsiksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pohjoismainen vastarintaliike**.
* Jansson, Kaisu & Roslund, Riku & Rissanen, Juha: Yle selvitti: Uusnatsit valmistautuvat järjestönsä lakkauttamiseen kulisseissa – puoluesuunnitelmia, hyväntekeväisyyttä ja yhteistyötä odinien kanssa *Yle Uutiset*.  2.12.2018. Yleisradio Oy. Viitattu 3.12.2018.
* Jansson, Kaisu & Roslund, Riku & Rissanen, Juha: Ylen selvitys paljastaa: Jopa kahdella kolmesta natsijärjestö PVL:n ja Soldiers of Odinin näkyvimmistä suomalaisjäsenistä on rikostaustaa *Yle Uutiset*.  3.12.2018. Yleisradio Oy. Viitattu 3.12.2018.
* Sallamaa, Daniel: *Ulkoparlamentaarinen äärioikeistolaisliikehdintä ja maahanmuuttovastaisuus 2010-luvun Suomessa*. Valtiotieteellisen tiedekunnan julkaisuja 97 (2018). Helsingin yliopisto, 2018. ISBN 978-951-51-3349-6 (nid). Teoksen verkkoversio (pdf) (viitattu 3.12.2018).